Omnibus presentes litteras inspecturis, nos frater Petrus Li Traux, gardianus Fratrum minorum Nivernensium, vices gerentes reverendi in Christo patris Roberti Dei gratia Nivernensis episcopi, quo ad conferendum hac vice loco ipsius episcopi, ecclesiam de Marrigneo, Nivernensis diocesis, persone ydonee quam eidem presentaverunt venerabiles viri decanus et capitulum Eduense, que ecclesia ad presens vacare dicitur et cujus ecclesie jus patronatus et presentatio ad ipsos decanum et capitulum, et ad ipsum episcopum, tanquam ad prelatum, collatio dinoscitur pertinere, notum facimus quod nos ad presentationem dictorum decani et capituli, loco ipsius episcopi, domino Roberto de Malicastro, presbitero, conferimus ecclesiam antedictam, et quod nos, ad presentationem ipsorum decani et capituli, eumdem presbiterum admittimus ad curam ecclesie memorate. In cujus rei testimonium, sigillum curie Eduensis una cum sigillo nostro litteris presentibus rogavimus apponi. Et nos officialis Eduensis, notum facimus universis presentes litteras inspecturis quod nos, ad preces et rogatum dicti Petri, sigillum curie Eduensis una cum sigillo ipsius litteris presentibus apponimus in testimonium hujus rei. Datum Edue die sabbati ante festum beati Martini hiemalis anno Domini millesimo ducentesimo LXº octavo.